b"\n_START_ARTICLE_\nCasa de Cabrera\n_START_PARAGRAPH_\nEls Cabrera foren un important llinatge feudal catal\xc3\xa0 que pass\xc3\xa0 a regir el vescomtat de Girona, anomenat a partir d'aleshores vescomtat de Cabrera, aix\xc3\xad com el vescomtat d'\xc3\x80ger, el comtat de M\xc3\xb2dica i el comtat d'Urgell.\n_START_SECTION_\nOrigen\n_START_PARAGRAPH_\nEl llinatge s'origin\xc3\xa0, probablement, al castell de Cabrera, avui desaparegut i que estava situat a l'Esquirol, al Cabrer\xc3\xa8s (Osona). El primer senyor documentat del castell de Cabrera \xc3\xa9s Gausfred de Cabrera, l'any 1002. El seu fill Guerau I de Cabrera es va casar amb Ermessenda de Montsoriu, filla del vescomte de Girona Amat de Montsoriu. D'aquesta manera, el llinatge dels Cabrera va passar a dominar el vescomtat de Girona, anomenat abans vescomtat dels Montsoriu i a partir d'aleshores vescomtat dels Cabrera. Entrant en el camp de la llegenda, Boades recull la llegenda d'un tal Arbat de Cabrera, company d'armes d'Otger Catal\xc3\xb3. I Feliu de la Penya pren de Cam\xc3\xb3s la llegenda de la fundaci\xc3\xb3 del Santuari de la Verge del Coll, el 765 per Benet de Cabrera, martell dels sarra\xc3\xafns.\n_START_SECTION_\nEscut d'Armes\n_START_PARAGRAPH_\nEn camp d'or, una cabra passant de sable i bordura de sable. L'escut d'armes dels Cabrera es troba present en l'her\xc3\xa0ldica de diversos municipis de la comarca de la Selva, pertanyents a l'antic vescomtat de Cabrera, com ara Angl\xc3\xa8s, Breda, la Cellera de Ter, Ma\xc3\xa7anet de la Selva, Osor, Sils i Vidreres, i Sant Celoni al Vall\xc3\xa8s Oriental."